GiliGold/VAD_KnessetCorpus huggingface dataset:
צבי צילקר: היו שריפות בתחנות הכוח והיו שריפות בבתי הזיקוק ותודה לאל יצאנו רק עם הרוג פה ושני הרוגים שם, יצאנו מזה יחסית בשלום.
צבי צילקר: להוסיף סיכון על סיכון?
צבי צילקר: זאת בעיה רצינית מאוד.
צבי צילקר: רק אתן דוגמא.
צבי צילקר: יש לנו את פי-גלילות באשדוד, עם מיכלי גז בכמויות אסטרונומיות.
צבי צילקר: צריך להתרחק משם 300 מטרים ומי שצריך למגן את זה היא העיריה.
צבי צילקר: משום מה לא פי-גלילות צריכה חס וחלילה למגן את זה אלא העיריה, בעלות של קרוב ל-20 מיליון שקל.
צבי צילקר: אני לא יודע מדוע הטילו את זה עלינו.
צבי צילקר: אנחנו לא יצרנו את ה-monster הזה, אנחנו לא יצרנו את הסיכון הזה.
צבי צילקר: אני חושב שכל מי שבונה מתקן שיש בו סיכונים מסויימים הוא שצריך לבצע את המיגון.
צבי צילקר: לפי דעתי אם פה תתקבל החלטה שפי-גלילות תיגש למגן מחר בבוקר, יכול להיות שבכך נפתור בעיה מסויימת.
צבי צילקר: לדעתי הרבה החלטות במדינה מתנהלות בכבדות.
צבי צילקר: ראה מים, ראה ביוב, ראה הטמנת אשפה.
צבי צילקר: אנחנו עובדים באופן כבד מאוד, עם הרבה ביורוקרטיה.
צבי צילקר: די להזכיר - וזה חשוב מאוד ומאוד רלוונטי לכל הדברים האלה - שעד היום אין יושב-ראש למינהל מקרקעי ישראל.
צבי צילקר: אמרתי את זה דרך אגב אבל כולכם יודעים שאלפי תיקים מתעכבים היום במדינת ישראל.
צבי צילקר: לכן לא צריך לשאול למה דברים נמשכים לאורך הרבה מאוד שנים.
משה גפני: מה אתה מציע לעשות בנושא הזה?
משה גפני: את בעיית המינוי במינהל מקרקעי ישראל אנחנו לא עומדים לפתור כעת.
צבי צילקר: אני מציע שתקבלו היום החלטה שיכולה לפתור בעיה גדולה מאוד.
צבי צילקר: אני רוצה לדבר על השינוע.
צבי צילקר: כולם דיברו פה על השינוע.
צבי צילקר: היום השינוע של הגז באשדוד עובר דרך איזורי התעשייה והמגורים.
צבי צילקר: הגענו לידי הסכמה עם משרד הבטחון, עם המשרד לתשתיות לאומיות, עם מע"צ, עם כל העולם וצריך מישהו שיחבר את זה.
צבי צילקר: אולי ההחלטה שלכם תחבר את זה.
צבי צילקר: אפשר לגשת מייד לאחר סוכות לבצע כביש, מכביש 4 ישר לבתי הזיקוק.
צבי צילקר: התוכנית קיימת, ההסכמות קיימות, אבל זה מתעכב.
צבי צילקר: כך תיפתר בעיית השינוע.
צבי צילקר: השינוע יהיה גם יותר קצר ולא יעברו יותר באיזורי תעשייה ובאיזורי מגורים.
צבי צילקר: זה יוריד במידה רבה את רמות הסיכון באשדוד.
צבי צילקר: אני לא רוצה עכשיו לפרט.
משה גפני: יש תוכנית?
צבי צילקר: יש תוכנית, יש הכל.
צבי צילקר: רק צריך לחבר בין הוועדות.
צבי צילקר: גם היה תקציב של מע"צ לנושא, דובר על 10-15 מיליון שקל כדי לבצע את הכביש הזה.
צבי צילקר: שום דבר לא קרה.
צבי צילקר: לא קורה כלום כבר 4 שנים.
צבי צילקר: היה תקציב במע"צ ויש תוכנית אך לא קורה כלום.
צבי צילקר: הוועדות לא מתחברות, אחד לא מתחבר לשני.
צבי צילקר: מחוז המרכז נמצא צפונית למטולה, מחוז הדרום נמצא דרומית לאלכסנדריה.
צבי צילקר: הדברים לא מתחברים.
צבי צילקר: צריך שמישהו פה יבוא ויגיד: תוך 30 ימים הוועדות מתכנסות ומאשרות את התוכנית.
משה גפני: אולי תוכל להעביר לי את החומר, מסמך האומר שהיה תקציב.
נעמי בלומנטל: הייתי לוקחת את זה על עצמי אבל מי שאחראי על כך הוא משרד התחבורה.
צבי צילקר: גם משרד התחבורה מסכים.
צבי צילקר: כולם מסכימים.
משה גפני: ומה יהיה אם יתברר שאין תקציב?
צבי צילקר: 10 מיליון שקל - זה סכום שנוכל לעמוד בו.
צבי צילקר: אם תמצאו פתרון לשתי בעיות, מיכון פי-גלילות אשדוד והפסקת שינוע ברחבי העיר, בכך תפתרו הרבה בעיות.
משה גפני: אבקש שתעביר לי את עיקרי הדברים בכתב.
משה גפני: אני מבטיח לטפל בזה.
משה גפני: מר חיים אברהם, סגן ראש עיריית רחובות, אני מבין שגם אתם נמצאים באיזור סיכון מהסוג הזה.
חיים אברהם: אנחנו לא נמצאים באיזור סיכון.
חיים אברהם: בלי שום קשר.
צבי צילקר: אני מבקש לומר בקריאת ביניים, שגם אני חושב, כמו מר מאיר ניצן, שהנושא הוא נדל"ני.
צבי צילקר: אני רק שואל, מדוע לא קיבלנו מעולם תשובה למה אי אפשר להטמין את זה באתר הנוכחי?
שמואל חמו: עם צינור תת-קרקעי בים, כדי שלא יהיה שינוע.
משה גפני: תיכף נציגי הממשלה יתנו תשובות.
חיים אברהם: אני נמצא פה יותר כדי להקשיב.
חיים אברהם: אנחנו נמצאים בדיוק במקום אסטרטגי הטוב ביותר.
חיים אברהם: לאור ההתבטאויות שנשמעו פה נדמה לי שתחילת הדיון היתה יותר לצרכי פריימריז מאשר דיון רציני.
חיים אברהם: מר מאיר ניצן הציג כאן כמה דברים רציניים והביא נתונים.
חיים אברהם: כמו שאמרת, קודם כל שהנתונים יהיו ברורים.
חיים אברהם: אם יש מישהו שסותר את הנתונים האלה, זה בסדר.
חיים אברהם: אם לא סותרים את הנתונים האלה, אז אנחנו נמצאים בבעיה וצריכים לקבל החלטה.
משה גפני: אני יודע שהם הולכים לסתור את הנתונים שהציג מר ניצן.
משה גפני: אני גם יודע מה הם הולכים להגיד.
משה גפני: הם אמרו את זה גם בישיבת הוועדה הקודמת.
דוד טל: אני הצעתי במליאה שתהיה ועדת חקירה ממלכתית שתבדוק מי צודק, אלה שסותרים או אלה שטוענים.
מאיר ניצן: כל מה שציטטתי כתוב במסמך ממלכתי.
משה גפני: יש פה עמדות קיצוניות לשני הצדדים.
משה גפני: האם לעיריית רחובות יש עמדה בעניין זה?
משה גפני: האם אתם מסכימים שזה יעבור לשפד"ן?
חיים אברהם: אגיד בצורה הגלויה והברורה ביותר, לא נוח להגיד את הדברים אבל אנחנו כעיריית רחובות פחות מעורבים בנושא הזה.
חיים אברהם: כאזרח המדינה אני אומר שיש סיכון מסויים.
חיים אברהם: כולם אומרים שקיים הסיכון הזה.
חיים אברהם: צריך לפתור את הבעיה הזאת פעם אחת ולתמיד.
חיים אברהם: לא יכולים כל פעם לטאטא את הדברים מתחת לשטיח.
חיים אברהם: צריך להקטין את הסיכון הזה.
חיים אברהם: מה הפתרון להקטנת הסיכון הזה?
חיים אברהם: קטונתי.
חיים אברהם: אני לא בגברדיה הזאת של היועצים למיניהם.
חיים אברהם: כל מי שיושב סביב השולחן הזה אומר שיש סיכון.
חיים אברהם: יש שתי אפשרויות לפתור את הבעיה הזאת: האפשרות הראשונה, כפי שהציג מר מאיר ניצן, פשוט לבטל את כל חוות הגז ולא להחזיק מלאי.
מאיר ניצן: אמרתי לבטל רק שני אתרים: את קריית-אתא ואת פי-גלילות.
חיים אברהם: אני לא יודע אם זה באמת מתיישב עם התוכנית של המשרד לתשתיות לאומיות ושל המשרדים האחרים; או לחלופין למצוא פתרון אחר שיענה על כל הצרכים האלה.
סופה לנדבר: אדוני היושב-ראש, אנחנו יושבים פה כבר שעה ולא שמענו עד כה מה האופציות שעמדו בפני המשרד לתשתיות לאומיות.
סופה לנדבר: מה היו האופציות שהם בדקו והחליטו לא לקבל ומדוע הוחלט להתעקש דווקא על ראשון-לציון?
משה גפני: אנחנו נשמע את גורמי הממשלה אך קודם אני רוצה שנציגי הרשויות שיושפעו מההחלטה יאמרו את דבריהם.
משה גפני: האם יש כאן מישהו מגן שורק?
יצחק סמינה: אני יושב-ראש ועד מושב גן שורק.
יצחק סמינה: אני מתעסק בנושא הזה של פי-גלילות כמעט 3 שנים.
יצחק סמינה: בדברים שאמרה כבוד סגנית השר נפלו כמה טעויות.
יצחק סמינה: דבר ראשון, המרחק.
יצחק סמינה: אנחנו בגן שורק יושבים 600 מטר מהאתר.
יצחק סמינה: תבואי לשם לגבעה, אני אארח אותה יפה ואקח אותך במכונית שלי.
יצחק סמינה: הדבר השני, המשאיות שישנעו את הגז מאחורי הבתים שלנו יהיו במרחק 200 מטר מבתי המושב ולא 600 מטר.
יצחק סמינה: באשר לקיבולת של 12,000 טון, אני חוזר על מה שאמר מר מאיר ניצן, הם היו רק בתוכנית.
נעמי בלומנטל: אתה צריך לתמוך בעמדות שלי כי המדינה כל-כך קטנה כך שזה נמצא במרחק 200 מטר מכל בית.
יצחק סמינה: אני גם על זה מוכן לדבר איתך.
יצחק סמינה: בנושא של 12,000 טון - זה חלק מהמלאי גם לרשות הפלשתינאית.
יצחק סמינה: דבר נוסף, באשר לנושא ההובלה מתחת לפני הקרקע: אני לא יודע אם נכנסת לאתרי האינטרנט וראית כמה פיצוצים קורים בעולם בשל שינוע מתחת לפני הקרקע.
יצחק סמינה: זה גם קורה.
יצחק סמינה: דבר נוסף, לפני 10 שנים היתה מלחמת המפרץ.
יצחק סמינה: שניים מהטילים נפלו באיזור שלנו.
יצחק סמינה: חבר הכנסת טל הסביר מה קורה באיזור הזה, שיש בו אתרים אסטרטגיים.
יצחק סמינה: האתר האסטרטגי הזה עדיין נשאר אסטרטגי ולכן הסכנה קיימת.
יצחק סמינה: דבר נוסף, הבנתי שיושב-ראש ועדת הפנים ואיכות הסביבה קרא בעיון את הפרוטוקולים הקודמים של הוועדה בנושא זה.
יצחק סמינה: השר לשעבר חיים רמון אמר בפירוש שלא תהיה שם הטמנה.
יצחק סמינה: יהיו גבשושיות של חול.
נעמי בלומנטל: יש בינתיים חידושים, מאז שחבר הכנסת חיים רמון היה שר הפנים.
יצחק סמינה: אומַר, ברוח הדברים שהשר ליברמן אומר אותם היום, ברוח התקופה והזמן, שגם אנחנו רואים בחוות הגז כבן-לאדן שלנו.
יצחק סמינה: אנחנו היום - והיינו תמיד במאבק עם ראשון לציון - קטנים אבל איכותיים.
יצחק סמינה: אם לא נפתור את הבעיה פה, פנינו יהיו פשוט מאוד לבית-המשפט, לבג"ץ.
יצחק סמינה: אנחנו באמת קרובים לכך מאוד.
יצחק סמינה: אני לא רוצה שיסתכלו רק על ראשון-לציון כי זה לא נכון.
יצחק סמינה: המפות שיש לכם בכלל לא משקפות את הקיים בשטח.
משה גפני: הדברים שאמרת מאוד ברורים.
משה גפני: אם יש בג"ץ, אז יש בג"ץ.
משה גפני: אבל אני חושב שהתפקיד שלנו הוא לטפל בעניין ולא בית-המשפט.
משה גפני: אני מקווה שהטיפול שלנו יהיה נכון ויעיל.
משה גפני: אני מבקש לשמוע את עמדת המשרד לבטחון פנים.
גדי דורון: אני ראש מדור אבטחה של משטרת ישראל.
גדי דורון: אני מכיר את הנושא של העתקת פי-גלילות עוד מהתקופה שהייתי קצין אבטחה של משטרת מחוז תל-אביב.
גדי דורון: אנחנו, בדיוק כמו סגנית השר בלומנטל, מחכים בכליון עיניים להעתיק את הדבר הזה.
גדי דורון: אנחנו רואים חשיבות רבה בכך שהדבר הזה כבר יזוז מאחר ובמתכונתו הנוכחית הוא מהווה סיכון.
משה גפני: כלומר, לכם אין עניין שהוא יעבור לראשון-לציון או לרשות הפלשתינאית.
משה גפני: יש לכם עניין שהוא יזוז מפי-גלילות.
גדי דורון: אנחנו רוצים שהוא יזוז.
גדי דורון: יימצא מקום ראוי ובהתאם לאותו מקום שייקבע אנחנו נציג את התנאים.
משה גפני: הוא צריך לעבור משם לית מאן דפליג, זה ברור.
משה גפני: האם יש לכם עמדה לגבי השאלה לאן הוא צריך לעבור?
גדי דורון: באשר לשפד"ן, היו לנו כמה הערות הקשורות לשינוע, ואולי סגן ניצב גבריאל שובל ירחיב על כך.
גדי דורון: לא יותר מזה.
גדי דורון: מדובר בעסק שהוא עסק טעון רישוי והוא גם גוף מונחה על-פי חוק אזהרת הבטחון.
גדי דורון: ברגע שהאתר ייקבע, יידרשו תנאי אבטחה מסויימים, על-פי הדברים שאנחנו מנחים.
יגאל ביבי: האם לפי-גלילות יש היום רשיון שאתם אישרתם?
גדי דורון: פי-גלילות הוא גוף ששייך לחוק אזהרת הבטחון ובזמנו הוא קיבל רשיון.
גדי דורון: מדובר בקטע היסטורי שהתפתח עם הזמן.
יגאל ביבי: האם היום היית נותן לו רשיון?
גדי דורון: לא.
יגאל ביבי: אז למה אתם לא סוגרים את זה?
יגאל ביבי: למה מחכים?
יגאל ביבי: מאוד חמור מה שאתה אומר.
יגאל ביבי: זה מסוכן לציבור וממשיכים לאחסן שם.
יגאל ביבי: אפשר להסתדר לתקופת ביניים בלי האתר הזה.
דוד טל: מה תהיה עמדת המשטרה אם יקחו את אותם מיכלים שנמצאים בפי-גלילות ויטמינו אותם באדמה באותו מקום?
דוד טל: האם זה יספק את המשרד לבטחון פנים?
גדי דורון: צריך לבדוק את זה.
דוד טל: האם תהיה מוכן לבדוק את זה ולהעביר לי בכתב את התשובה?
גדי דורון: מי שאחראי על המיגון ואחראי על הגדרת האִיום הוא צה"ל.
גדי דורון: אנחנו חייבים לקבל מהם את כל התנאים.
דוד טל: אם צה"ל אומר שאם זה יהיה טמון בראשון-לציון אז לא נשקפת שום סכנה אז אני מניח שאם זה יהיה טמון בפי-גלילות, באותה מידה לא תישקף סכנה.
גדי דורון: אני לא רוצה לעסוק בהנחות.
גדי דורון: אני מעדיף לקבל את עמדת צה"ל.
שלמה אלון: משרד הבטחון בעד החלופה להניח את זה באשדוד ולמצוא את הפתרון לכביש עליו דיבר ראש העיריה, מר צילקר.
שלמה אלון: אנחנו ישבנו איתם בזמנו.
שלמה אלון: ניתן לפתור את הבעיה של הכביש.
שלמה אלון: בזמנו גם הצענו לפנות מחנה באיזור אשדוד, שנקרא "בסיס דלק", ולהציע אותו כמקום לאחסון כמות הגז שתועבר מפי-גלילות.
שלמה אלון: הנושא הזה נבחן ומשום מה הבחינה נעצרה.
שלמה אלון: כמו שאמרתי, אנחנו בעד החלופה הזאת, בעד אשדוד.
צבי צילקר: מה שהוא אומר הוא שערוריה.
צבי צילקר: אדוני, זה בתוך גבולות הבטחון שאתם בעצמכם הגבלתם.
צבי צילקר: נכון?
צבי צילקר: אסור לבנות שם מטר על מטר, אז אתה מציע לבנות שם את פי-גלילות?
צבי צילקר: זה שערוריה.
משה גפני: עמדתך הובהרה ועמדתו של ראש עיריית אשדוד הובהרה וזה נרשם בפרוטוקול.
משה גפני: משרד הפנים בבקשה.
מיכל איתן: אני מהאגף לתוכניות מיתאר ארציות.
מיכל איתן: במועצה הארצית לתכנון ולבניה קידמנו את התוכנית, את תמ"א 32.
מיכל איתן: אני רוצה להבהיר מספר מונחים שקשורים לכך.
משה גפני: המונחים לא מעניינים אותנו.
משה גפני: אנחנו כבר הגענו למונחים כמו "שערוריה" ו"שחיתות" ו"נדל"ן".
משה גפני: אני רוצה לדעת מהי עמדת המשרד.
משה גפני: בעד מה אתם?
מיכל איתן: המועצה הארצית אישרה את תמ"א 32 כפי שהיא.
מיכל איתן: אנחנו היום מקדמים תוכנית מיתאר ארצית ברמה מפורטת לאתר השפד"ן, כפי שהורתה לנו החלטת הממשלה ועל-פי הכמויות שנקבעו בהחלטת הממשלה.
מיכל איתן: אנחנו עורכים היום סקר סיכונים משלים שמטרתו לבדוק את ההיערכות המחודשת של האתר עקב צמצום הכמויות בהתאם להחלטת הממשלה.
משה גפני: האם יש לכם עמדה באשר לשאלה האם יש להעביר את חוות הגז לראשון-לציון?
משה גפני: מה זה סקר הסיכונים שאתם הולכים לעשות עכשיו?
משה גפני: אתם קודם תעבירו ואחרי זה תבדקו את הסיכונים?
מיכל איתן: יש תוכנית מפורטת על מנת להעביר את האתר.
מיכל איתן: אנחנו היום מקדמים את התוכנית המפורטת לאתר השפד"ן.
מיכל איתן: לא יעבירו אותו מחר בבוקר.
מיכל איתן: צריך תוכנית, צריך היתר בנייה וכדומה.
משה גפני: האם יתכן שיתברר בסקר הסיכונים שעיריית ראשון-לציון צודקת ואז צריכים לא להעביר?
מיכל איתן: נערך כבר סקר סיכונים והוחלט שהמרחקים בסדר ושניתן להעביר.
מיכל איתן: היום בעקבות צמצום הכמויות ושינוי של --- אנחנו בודקים את זה שוב.
מאיר ניצן: על-פי סקר הסיכונים כתוב שברדיוס הזה לא גרים בני אדם, כאילו הם לא קיימים.
מאיר ניצן: כך כתוב בתמ"א 32.
מיכל איתן: בצוות שמקדם את התוכנית נמצאים גם המשרד לתשתיות לאומיות, המשרד לאיכות הסביבה ומשרד הפנים.
מיכל איתן: בכל התהליך של ליווי התוכנית נבדקו הרבה חלופות, במהלך תסקיר השפעה על הסביבה.
מיכל איתן: המשרד לאיכות הסביבה היה שותף לנו בתהליך הזה.
מיכל איתן: גם לאחר שהתוכנית אושרה חזרנו לבדוק עוד חלופות על-פי החלטת ועדת השרים.
מיכל איתן: זה האתר שכיום אנחנו מקדמים, בהתאם להחלטת ממשלה שאישרה את התוכנית.
משה גפני: היה ויתברר בהשלמות לסקר הסיכונים שנניח צודק ראש עיריית ראשון-לציון ---
ירדנה פלאוט: סקר הסיכונים מוכן כבר.
משה גפני: היה ויתברר בסקר הסיכונים שבמקרה ראש עיריית ראשון-לציון צודק, שעל-פי סקר הסיכונים שעשיתם במערב ראשון-לציון לא גרו אנשים ועכשיו יתברר פתאום שקרה מקרה משונה וגרים שם אנשים היום.
משה גפני: היה ויתברר בסקר הסיכונים שהסיכונים הם גבוהים מדי, מה יקרה אז?
משה גפני: האם יעבירו את חוות הגז לאחר שהיא כבר תהיה שם ואז תתקיים ועדת חקירה איך הגיעו לשם אנשים?
מיכל איתן: סקר הסיכונים כבר נערך והוגש.
מיכל איתן: מדובר בשינויים קטנים לאור צמצום נפחי האחסון.
מיכל איתן: אין מסקנות חריפות.
דוד פיק: מאחר וליוויתי את התוכנית הזאת במשך 6 שנים אני רוצה לסתור את הטענה שעלתה פה בעניין התושבים במערב ראשון-לציון.
דוד פיק: נכון שעד שנת 1995 היו לעורכי הסקר נתונים שגויים.
דוד פיק: בשנת 1995 עבדך הנאמן אישית עדכן את עורכי הסקר על כל 100,000 התושבים שיגורו בראשון-לציון.
דוד פיק: אני אשלח מסמכים בכתב לגָבות את מה שאני אומר.
דוד פיק: הסקר המעודכן שנערך בשנים 1996/97 כבר כלל בתוכו את הנתונים הנכונים.
מאיר ניצן: זה לא נכון.
סופה לנדבר: למה אנחנו לא מקבלים את נתוני הסקר?
משה גפני: מר מאיר ניצן, סיכמנו שבבניין הזה לא חייבים לומר אמת.
משה גפני: אפשר להגיד אמת.
משה גפני: אני חושב שאתה דווקא אמרת אמת, שגרים שם אנשים.
יגאל ביבי: עוד מעט עלולים להבין שיש מצווה להגיד שקר.
יגאל ביבי: אני כנבחר ציבור רוצה לשמוע מפקידי הממשלה דברי אמת כדי שאוכל לקבל החלטות.
משה גפני: תאמין לי, כולם אומרים אמת.
משה גפני: כל אחד רואה את הדברים מנקודת הראות שלו.
דוד טל: בסקר הסיכונים שהתקיים באוקטובר 1996 מצויין בצורה מפורשת שלמעט סביבת הישוב גן שורק, המצויה בטווח של 900-2,000 מטר, אין ולא מתוכננים איזורי מגורים.
דוד טל: זה דבר שהוא לא נכון.
דוד טל: מצורפות לסקר מפות משנות ה-80.
דוד טל: צויין שיש שם דיונות אך בינתיים גרים שם אנשים בשכונות נווה דקלים, קריית גנים, קריית ראשון, נאות שקמה ואחרות, שכלל לא מסומנות שם.
דוד פיק: בעובדה, זה לא נכון.
דוד טל: אדוני היושב-ראש, אני רוצה לומר שבעוד שבפי-גלילות אנשים רכשו את דירותיהם כאשר הם היו מודעים לכך שפי-גלילות קיים ושיש שם סיכון כזה או אחר, אנשים רכשו דירותיהם בראשון-לציון כאשר על-פי כל המפות היה ברור שדבר כזה לא יקום שם.
משה גפני: אני מבין שיושב-ראש הוועדה הקודם התנגד להעברת חוות הגז לראשון-לציון.
משה גפני: היום הוא סגן שר הפנים.
משה גפני: לכן אני שואל האם יש עמדה שונה של המשרד.
משה גפני: אתם אומרים שלא.
משה גפני: אני יכול לבדוק עם סגן שר הפנים באופן אישי.
משה גפני: יכול להיות שהוא שינה את דעתו.
משה גפני: כשהוא היה יושב-ראש הוועדה, הוא היה נגד.
משה גפני: או שאולי דעת השר היא שונה.
מיקי הרן: אני סמנכ"לית תעשיות במשרד לאיכות הסביבה.
מיקי הרן: המשרד לאיכות הסביבה לא שינה את דעתו.
מיקי הרן: דעתו נותרה כשהיתה, שצריך לסגור את אתר פי-גלילות.
מיקי הרן: זה עומד לפני כל דבר אחר.
מיקי הרן: האמינו לי שאם ייסגר אתר פי-גלילות מחר, חברות הגז, שהן חברות פרטיות, ימצאו את הפתרון בזריזות הרבה יותר גדולה מכל הביורוקרטיה של משרדי הממשלה.
משה גפני: אני שמח על הדברים שלך אבל אני רוצה להגיד לך שנאמר פה על-ידי סגן-ניצב גדי דורון דבר שלפי דעתי יש בו מסקנה מאוד חמורה.
משה גפני: הוא אמר, בתשובה לשאלה של חבר הכנסת יגאל ביבי, שהוא לא היה נותן היום רשיון לחוות הגז בפי-גלילות.
משה גפני: זאת אומרת שעל-פי המצב הקיים היום, לפני שאנחנו דנים לאן להעביר את זה, את פי-גלילות צריך לסגור.
משה גפני: האם מנהל חוות הגז פי-גלילות נמצא כאן?
שלומי שריג: אני מחברת פי-גלילות.
שלומי שריג: בחברת פי-גלילות אין למעשה מנהל.
שלומי שריג: אני מנהל פרוייקט פי-גלילות.
מיקי הרן: תמ"א 32 מתייחסת לכמויות של מעל ל-1,500 טון.
מיקי הרן: חברות הגז יכולות להטמין כמויות קטנות יותר ללא צורך בתמ"א 32.
מיקי הרן: אנחנו במשרד לאיכות הסביבה קיבלנו כמה הצעות להטמין מיכלים קטנים יותר, עד 900 טון, בכמה מקומות אפשריים.
מיקי הרן: אני בטוחה שהיה נמצא הפתרון.
מיקי הרן: לגבי חוות הגז בקריית-אתא: פג ההיתר שהיה להם.
מיקי הרן: אנחנו אמרנו את דעתנו למשרד לתשתיות לאומיות.
מיקי הרן: אם הם לא יציגו לוח זמנים להטמנה של המיכלים בקריית-אתא, לא צריך לחדש להם את ההיתר גם שם.
דוד טל: האם היום אין להם היתר?
דוד טל: הם נמצאים ללא היתר בידיעת הרשויות הרלוונטיות?
מיקי הרן: אכן כך.
מיקי הרן: אני חוזרת ואומרת, קיבלנו כמה חוות דעת שניתן להטמין מיכלים קטנים יחסית, בגודל של פחות מ-1,500 טון, בכמה מקומות אפשריים.
מיקי הרן: אני מדברת על מיכלים של 900-1,500 טון (900 במקרה זה איזה גודל סטנדרטי שקיים בשוק).
מיקי הרן: החברות יכולות לעשות את זה אולי בפי-גלילות עצמה, אם הזזת נקודת המילוי, כי אם נקודות המילוי ישארו במקום הנוכחי תהיה עדיין בעיה בפי-גלילות, או על-ידי העברת כמות קטנה לאשקלון או לאשדוד.
מיקי הרן: הכביש, עליו דיבר מר צילקר, הוא בהחלט דבר שצריך לעשות אותו.
צבי צילקר: קודם תעשו אותו.
צבי צילקר: אחרי זה נתחיל להאמין למישהו במדינה הזאת.
מיקי הרן: אני מבינה את עמדתו.
מיקי הרן: אני חושבת שצריך לעשות קודם את הכביש ואחר-כך להרחיב באשדוד.
מיקי הרן: זה גם הגיוני מבחינה מעשית ועניינית.
מיקי הרן: זה גם אחת החלופות שנבחנה בתמ"א 32.
מיקי הרן: נראה לי שאם היו הולכים הפוך היו מוצאים יותר מהר פתרון.
משה גפני: מר שלומי שריג, נראה שכולם נגדך היום.
משה גפני: כולם מסכימים שאת חוות הגז בפי-גלילות צריך לסגור.
שלומי שריג: קודם כל אני רוצה להבהיר לכל הנוכחים פה את הטעות שרווחת בציבור.
שלומי שריג: באתר פי-גלילות, שמזוהה עם חברת פי-גלילות, יושבות 3 חברות: חברת פי גלילות, מסופי נפט וצנורות בע"מ, שהיא חברה שעוסקת אך ורק בדלק; ועוד שתי חברות נוספות, חברת אמישראגז וחברת פזגז, שהן חברות פרטיות לחלוטין, שבמקרה או לא במקרה שוכנות באותו אתר.
שלומי שריג: לכן אין לאתר הזה מנהל אחד כללי אלא יש 3 מנהלים שונים: מנכ"ל חברת פי-גלילות, שעוסקת בדלק בלבד, וכן מנהל של חברת אמישראגז ומנהל של חברת פזגז.
שלומי שריג: לכן זאת טעות לומר "פי-גלילות" כשם כללי.
שלומי שריג: צריך להתייחס לשני מתקני הגז שלגביהם מתייחסת החלטת הממשלה על העתקה.
שלומי שריג: הבעיה היא לא הדלק אלא הגז.
שלומי שריג: לכן, כשמפנים את המוקד לפי-גלילות, זאת לא הכתובת הנכונה.
שלומי שריג: צריך להפנות את הבעיה לשתי חברות הגז, חברת אמישראגז וחברת פזגז.
משה גפני: אבל אומרת משטרת ישראל שאם הם היו צריכים לתת לכם רשיון היום, לא היו נותנים רשיון.
שלומי שריג: מדובר רק על הגז.
שלומי שריג: אני לא עוסק בגז.
שלומי שריג: באשר לגז, מדובר בשתי חברות, אמישראגז ופזגז.
משה גפני: מר בידרמן, אומרת משטרת ישראל שאם היא היתה צריכה לתת לכם רשיון, היא לא היתה נותנת לכם היום רשיון בחוות הגז.
גדי דורון: להזכירכם, המשטרה לא נותנת רשיונות אלא המועצה המקומית.
משה גפני: העיריה פחות מעניינת אותי, עם כל הכבוד.
צבי צילקר: שום עיריה לא תיתן רשיון בלי אישור של משטרת ישראל.
משה גפני: הבנתי מנציג המשרד לבטחון פנים שהמצב הוא שבפי-גלילות יש סיכון לכל הדיעות.
משה גפני: זאת אומרת, לוּ היו צריכים היום לתת רשיון, העיריה היתה שואלת את המשרד לבטחון פנים האם לתת רשיון והמשרד לבטחון פנים היה אומר: בשום פנים ואופן לא.
משה גפני: האם אתם מודעים לבעיה הזאת?
משה גפני: האם אתם חיים עם זה טוב?
פנחס בידרמן: אני מנכ"ל פזגז.
פנחס בידרמן: אנחנו מודעים לעובדה שיש לנו רשיון ואנחנו פועלים במקום מכוח היותנו בעלי רשיון.
פנחס בידרמן: נכון שבשנים האחרונות יש תהליך של רצון להפסיק את פעילות הגז בתוך פי-גלילות, דבר שלנו אין התנגדות לו, דרך אגב, לאורך כל הדרך, כולל בחברוּת ובשותפוּת בעבודה עם ועדת התמ"א, כולל בתצהירים שהגשנו לבתי-המשפט ולבית-המשפט העליון.
פנחס בידרמן: פזגז מעולם לא התנגדה ליציאה מפי-גלילות.
פנחס בידרמן: אין איתנו בעיה בקטע הזה.
פנחס בידרמן: יש החלטת ממשלה שמדברת על פינוי פי-גלילות בהתליה של מציאת אתר חלופי.
פנחס בידרמן: מה שאנחנו בסך הכל מבקשים הוא לקיים את החלטת הממשלה.
פנחס בידרמן: תנו לנו לצאת משם אך תנו לנו אתר חלופי, זה הכל, אנחנו לא רוצים יותר מזה שום דבר.
פנחס בידרמן: עד אז, אנחנו כל הזמן משקיעים באמצעי התרעה, באמצעי הגנה ובאמצעי כיבוי אש ועושים את כל מה שצריך לעשות, כולל תרגילים עם המשטרה.
דוד טל: מה אדוני אומר לנציגת משרד לאיכות הסביבה האומרת שלא צריך את זה שם?
דוד טל: היא אומרת שאם נסגור את האתר ניראה איך שאתם, ביכולת שלכם, מוצאים פתרון חלופי צ'יק-צ'ק.
פנחס בידרמן: אמר יושב-ראש הוועדה שלא חייבים להגיד אמת בכנסת.
משה גפני: אני לא התכוונתי לזה ברצינות.
דוד טל: אגב, בוועדה שאני עומד בראשה אני מזכיר כל פעם שצריכים להגיד את האמת ורק את האמת וכל האמת.
פנחס בידרמן: אני יוצא מתוך הנחה שמה שאמר מר מאיר ניצן מקורו בשגיאה ולא בדבר שהוא לא אמת.
פנחס בידרמן: אני מעריך שהוא התכוון להגיד את האמת.
פנחס בידרמן: הנתונים כפי שניתנו הם לא נכונים.
פנחס בידרמן: משק הגז בישראל דהיום הוא משהו כמו 550,000 טון.
פנחס בידרמן: משק הגז בישראל לא צורך 25,000 טון גז בחודש, זה דבר שהוא פשוט לא נכון.
פנחס בידרמן: מדצמבר ועד מרץ צורכים במדינת ישראל משהו כמו 45,000 טון גז בחודש.
פנחס בידרמן: פזגז עצמה צורכת כמויות גדולות מאוד.
פנחס בידרמן: אין שום קשר בכלל לנתונים שהיו בשנת 1992, שעל-פיהם אולי נערך הדוח.
פנחס בידרמן: אני מעריך שהם הותאמו לנושא שעלה בדיונים בוועדת התמ"א, שם אנחנו הצגנו נתונים וגם בית הזיקוק הציג נתונים.
משה גפני: תתייחס לדבריה של גברת מיקי הרן מהמשרד לאיכות הסביבה.
משה גפני: האם לכם יש בעיה לפצל את זה לכמויות קטנות?
פנחס בידרמן: ברשותך, אדוני, עוד שני משפטים ואחר-כך אשיב לגברת מיקי הרן.
פנחס בידרמן: יתר על כן, זה לא נכון שכל הביקוש המקומי מסופק על-ידי התצרוכת המקומית.
פנחס בידרמן: 20% מכמויות הגז בישראל מיובאות מחוץ-לארץ באמצעות שני מסופים, אחד בנמל הקישון בחיפה והשני בקצא"א באשקלון.
פנחס בידרמן: זה נעשה פחות בתקופת הקייץ אבל בתקופת תיקונים של בית הזיקוק ובתקופת החורף עשרות אלפי טונות, קרוב ל-70,000 טון, מיובאים מחוץ-לארץ.
פנחס בידרמן: כך שמי שטוען היום, בסוף שנת 2001, שאין יבוא מחוץ-לארץ, פשוט לא יודע על מה הוא מדבר.
ירדנה פלאוט: אבל מתי?
ירדנה פלאוט: כך זה לפני תמ"א 32.
פנחס בידרמן: מר מאיר ניצן, אין לי כל רצון לריב איתך.
פנחס בידרמן: הרי המשרדים שלי נמצאים בעיר שלך.
פנחס בידרמן: אני אראה לך את הדוקומנטים המעידים על כך שאני מייבא.
מאיר ניצן: אבל הנה, מנכ"ל המשרד לתשתיות לאומיות כתב לי: 330 --- .
מאיר ניצן: האם מנכ"ל המשרד לתשתיות לאומיות לא יודע את הנתונים?
מאיר ניצן: האם הוא יודע נתונים לא נכונים?
פנחס בידרמן: חבל שאתה אומר פעם שלישית "לסלף נתונים".
פנחס בידרמן: בוא אלי למשרד.
פנחס בידרמן: אנשים שלך הרי באים אלי.
מאיר ניצן: יש לי מכתב ממנכ"ל המשרד לתשתיות לאומיות, מר אפרתי, שם הוא כותב שמדינת ישראל צרכה בשנת 2000 ---
משה גפני: מר בידרמן, אני מבקש שתשלים את דבריך.
משה גפני: לא ננהל דיאלוג.
משה גפני: אתה טוען שמייבאים 70,000 טון גז.
פנחס בידרמן: אני טוען שמייבאים כ-20%.
פנחס בידרמן: אני טוען עוד דבר, שמדינת ישראל עשתה דבר גדול ערב פתיחת הייבוא והקימה ועדה בראשות סמנכ"ל המשרד לתשתיות לאומיות דאז, מר אפרים גרינברג.
פנחס בידרמן: היא עשתה עבודה גדולה מאוד והציגה חוברת עבת כרס שהיתה בסיס להרבה מאוד פעילויות בתחום הגפ"מ, כולל ההיתר להתחלת הייבוא בנמל הקישון.
פנחס בידרמן: מדובר על כך שבשנת 2005 או 2007 מדינת ישראל אמורה לצרוך למעלה מ-800,000 טון גפ"מ, כשבחשבון לקחו כבר את הקטע של הגז הטבעי.
פנחס בידרמן: זה כולל את הנחת היסוד שעד שנת 2008 או 2005 יהיה גז טבעי.
פנחס בידרמן: ועדת גרינברג מדברת על כמות שמעבר ל-800,000 טון גז.
פנחס בידרמן: איך אפשר, עם כל הכבוד, לייצר מערכת כזאת, או לספק אותה, בלי אמצעי איחסון?
פנחס בידרמן: לגבי מה שאמרה גברת מיקי הרן: אין ויכוח על כך שהתמ"א מדברת על כמויות של מעל 1,500 טון.
פנחס בידרמן: נכון גם שחברת פזגז מחפשת אתרים חלופיים.
פנחס בידרמן: אני עצמי חושש מהרגע שבו תהיה לי בעיה ולכן אנחנו באמת מחפשים אתרים חלופיים.
פנחס בידרמן: לא כל-כך הולך לנו.
משה גפני: היא דיברה על איחסון כמויות גז קטנות.
פנחס בידרמן: באשר לכמויות קטנות מתחת ל-1,500 טון גז: נכון שיש מספר רשויות מקומיות שמוכנות להעביר את הכמויות אליהן.
פנחס בידרמן: אנחנו באמת מנהלים משא ומתן עם מספר רשויות מקומיות על מנת לנסות לבוא עם חלופה מסויימת.
פנחס בידרמן: אין לנו שום כוונה ללכת דווקא לכיוון השפד"ן.
פנחס בידרמן: זאת חלופה טובה אבל היא לא הכרחית אם נוכל למצוא פתרון אחר.
פנחס בידרמן: בנושא הרכבת: פזגז היתה חברת הגז היחידה שהיו לה 18 קרונות רכבת אך אני מכרתי אותם לפני כמה שבועות.
פנחס בידרמן: בנתיבי איילון בשל המחלף שבוצע בפי-גלילות הפסיקו לאפשר לנו להשתמש ברכבת.
פנחס בידרמן: בעצם אין יותר אמצעי הולכה של רכבת בישראל ואין יותר קרונות רכבת זמינים להובלת גפ"מ.
פנחס בידרמן: כתוצאה מהרצון לשנות את פני המחלף שם נותק קו המסילה.
מאיר ניצן: נשארו 7 קרונות לגפ"מ.
פנחס בידרמן: כנראה שהם נמכרו גם כן ללא ידיעת אדוני.
פנחס בידרמן: אין לנו היום אפשרות להפעיל קרונות רכבת מאחר ואין מסילה.
פנחס בידרמן: אגב, הקרונות האלה הובילו במשך הרבה מאוד שנים גז לא מאשדוד אלא מחיפה.
פנחס בידרמן: באשר לקריית-אתא: חוות הגז בקריית-אתא, מבחינת המיקום שלה, ממוקמת כפי שחוות גפ"מ ממוקמות בעולם.
פנחס בידרמן: היא ממוקמת כ-300 מטר מבית זיקוק.
משה גפני: האם יש לה רשיון?
פנחס בידרמן: בוודאי שיש לה רשיון.
פנחס בידרמן: תיכף אסביר גם מה הרשיון שיש לה.
פנחס בידרמן: יש לה קו הזנה מבית הזיקוק, 300 מטר, אל מיכליות, אספקה ישירה מבית הזיקוק לתוך חוות הגפ"מ שנמצאת בקריית-אתא, באופן די טבעי.
פנחס בידרמן: זה האידיאלי.
פנחס בידרמן: את זה מחפשים בכל מקום בעולם.
משה גפני: האם יש רשיון לקריית-אתא?
מיקי הרן: עד כמה שהבנתי, לא.
מיקי הרן: יש היתר שהיו צריכים לקבל ממשרד הפנים וגם לגבי זה עכשיו הגישו בג"ץ.
נעמי בלומנטל: יש לנו התייחסות לעניין זה.
נעמי בלומנטל: אנחנו מחפשים חלופה לקריית-אתא.
משה גפני: אני שואל האם יש להם רשיון.
מיקי הרן: אין להם רשיון.
משה גפני: אז מה אתם עושים כשאין להם רשיון?
מיקי הרן: זה לא התפקיד שלנו אלא של המשרד לתשתיות לאומיות, בהתאם למה שאנחנו אמרנו.